《送凝神张先生还茅山》
宋代·曹勋

我家天台玉霄峰，旁临云海空复空。
水光际天接山影，山间楼复相溟蒙。
仙人骑鲸度空碧，步虚声下飘天风。
缨冠葳蕤跨彩翼。子晋凤笙惊盲聋。
半夜电雷动岩壑，一坛松桧知仙公。
别来放迹入朝市，但觉尘土填心胸。
猿惊鹤怨愧昏旦，竹露萝月徒葱茏。
君庵三茅何冲融，暮春旅寓凡圣同。
同造胜境瞻真踪，弟兄乘云御飞龙。
为时作瑞留从容，但见仙骥顶有红。
凝神坐啸隐万松，粲粲玉齿犹颜童。
佩声促诏朝帝召，清净为正裨舜聪。
坐乎少广追崆峒，物不疵疠寿域中。
翩然鹤归茅岫东，一篙秋静磨青铜。
他年我亦披蒙茸，草屦瘦藤饥不充，
应许下灶为陪从。

作者简介：曹勋（1098—1174）字公显，一字世绩，号松隐，颍昌阳翟(今河南禹县)人。宣和五年(1123)，以荫补承信郎，特命赴进士廷试，赐甲科。靖康元年(1126)，与宋徽宗一起被金兵押解北上，受徽宗半臂绢书，自燕山逃归。建炎元年(1127)秋，至南京(今河南商丘)向宋高宗上御衣书，请求召募敢死之士，由海路北上营救徽宗。当权者不听，被黜。绍兴十一年(1141)，宋金和议成，充报谢副使出使金国，劝金人归还徽宗灵柩。十四年、二十九年又两次使金。孝宗朝拜太尉。著有《松隐文集》、《北狩见闻录》等。他的诗比较平庸，但有几首使金诗颇值得注意。